(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΕ΄

Πέμπτη, 07 Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
Ειδική συνεδρίαση της Ολομέλειας της Βουλής, κατά την οποία θα απευθυνθεί προς το Σώμα ο Πρόεδρος της Ουκρανίας κ. Βολοντίμιρ Ζελένσκι, μέσω υπηρεσιών τηλεδιάσκεψης, σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΟΜΙΛΗΤΕΣ

Επί της ειδικής συνεδρίασης της Ολομέλειας της Βουλής:
 ΤΑΣΟΥΛΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΕ΄

Πέμπτη 7 Απριλίου 2022

Αθήνα, σήμερα στις 7 Απριλίου 2022, ημέρα Πέμπτη και ώρα 12.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟY ΤΑΣΟΥΛΑ**

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Πρόσκληση: ειδική συνεδρίαση της Ολομέλειας της Βουλής, όπως έχει συμφωνηθεί, κατά την οποία θα απευθυνθεί προς το Σώμα ο Πρόεδρος της Ουκρανίας κ. Βολοντίμιρ Ζελένσκι, μέσω υπηρεσιών τηλεδιάσκεψης.

(Χειροκροτήματα)

Εξοχότατε κύριε Πρόεδρε της Ουκρανίας, εξοχότατη κυρία Πρόεδρε της Ελληνικής Δημοκρατίας, αξιότιμε κύριε Πρωθυπουργέ, αξιότιμε κύριε Αρχηγέ της Αξιωματικής Αντιπολίτευσης, αξιότιμε κύριε Επικεφαλής της Κοινοβουλευτικής Ομάδας του Κινήματος Αλλαγής, αξιότιμοι κύριοι Υπουργοί, αξιότιμε κύριε πρέσβη της Ουκρανίας στην Αθήνα, αξιότιμε κύριε πρύτανη του Διπλωματικού Σώματος και αξιότιμε εκπρόσωπε της Γαλλικής Προεδρίας του Συμβουλίου της Ευρωπαϊκής Ένωσης, κυρίες και κύριοι συνάδελφοι, σχετικά με τη διαδικασία θα ήθελα να σας ενημερώσω σύντομα ότι θα υπάρχει διερμηνεία με γλώσσες εργασίας τα ουκρανικά, τα ελληνικά και τα αγγλικά. Η κατεύθυνση θα είναι από τα ελληνικά στα αγγλικά και από τα αγγλικά στα ουκρανικά και αντίστροφα. Για τον λόγο αυτό θα υπάρχει μια μικρή χρονοκαθυστέρηση στην απόδοση στην ουκρανική και αντίστροφα. Θα υπάρχει μετάδοση και στα τρία διαδικτυακά «WEB TV» κανάλια ως εξής: «WEB TV 1» ελληνικά, «WEB TV 2» ουκρανικά, «WEB TV 3» αγγλικά.

Εξοχότατε κύριε Πρόεδρε της Ουκρανίας, με ιδιαίτερη τιμή και ειλικρινή αισθήματα αλληλεγγύης σάς υποδεχόμαστε σήμερα στη Βουλή των Ελλήνων. Η ιστορικά σημαντική σημερινή συνεδρίαση της Ολομέλειάς μας, παρουσία της Προέδρου της Ελληνικής Δημοκρατίας, είναι αφιερωμένη στον αγωνιζόμενο και αμυνόμενο ουκρανικό λαό, του οποίου εσείς δημοκρατικά ηγείστε, αγωνιζόμενο ηρωικά και αμυνόμενο παραδειγματικά απέναντι στη βάρβαρη και απρόκλητη ρωσική εισβολή που καθημερινά, σαράντα τρεις τρομερές ημέρες τώρα, γίνεται ολοένα και πιο απάνθρωπη.

Η Ελλάδα, κύριε Πρόεδρε, από την πρώτη στιγμή καταδίκασε με τον πιο έντονο τρόπο την επίθεση της Ρωσίας κατά της Ουκρανίας και επανέλαβε τη σταθερή υποστήριξή της στην κυριαρχία, την εδαφική ακεραιότητα και το δικαίωμα για αυτοάμυνα της Ουκρανίας, ενώ ταυτόχρονα στέλνουμε αμυντική και ανθρωπιστική βοήθεια και μετέχουμε διπλωματικά στη δημιουργία ανθρωπιστικών διαδρόμων. Επιπλέον, η βούλησή μας για περαιτέρω παροχή ευρωπαϊκής συνδρομής και αλληλεγγύης στη χώρα σας είναι ισχυρή και ήδη ο Έλληνας Πρωθυπουργός ανακοίνωσε ότι αναλαμβάνουμε την ανοικοδόμηση του βομβαρδισθέντος μαιευτηρίου της Μαριούπολης.

Μας συνδέουν μοναδικοί ιστορικοί δεσμοί. Ο Ελληνισμός έχει παρουσία στην περιοχή του Ευξείνου Πόντου από την αρχαιότητα και η ελληνική κοινότητα της Ουκρανίας είναι συγκεντρωμένη, κυρίως, στη μαρτυρική Μαριούπολη, δοκιμάζεται σκληρά από τους ρωσικούς βομβαρδισμούς και θρηνεί θύματα.

Δικά σας λόγια είναι, πρόσφατα, κύριε Πρόεδρε, στον Οργανισμό Ηνωμένων Εθνών και στο ισπανικό κοινοβούλιο: «Να αποκατασταθεί άμεσα η ισχύς του καταστατικού των Ηνωμένων Εθνών και να σεβαστεί η Ρωσία το Διεθνές Δίκαιο». Η Ελλάδα και ο Ελληνισμός, με τον οποίο σήμερα όλη τη μέρα επικοινωνείτε, στην Αθήνα και στην Κύπρο, εδώ τουλάχιστον και πέντε δεκαετίες υποστηρίζουν ακριβώς τα ίδια και για λόγους απαράβατων αρχών και για λόγους προάσπισης των εθνικών μας δικαίων. Το βόρειο τμήμα της Κύπρου από το 1974 βρίσκεται υπό τουρκική κατοχή.

Εξοχότατε κύριε Πρόεδρε της Ουκρανίας: «April is the cruelest month». Ο Απρίλης είναι ο μήνας ο σκληρός και αυτό μας το επιβεβαιώνουν, δυστυχώς, σκηνές φρίκης ρωσικής θηριωδίας κατά αμάχων συμπατριωτών σας. Η μοίρα το έκανε να μην ηγείστε μόνο της χώρας σας σε αυτή τη δύσκολη στιγμή, αλλά στο πρόσωπό σας η ελευθερία να αντιπαρατίθεται με τους εχθρούς της και η Ελλάδα, που πριν διακόσια χρόνια κήρυξε και νίκησε τον πόλεμο της ελευθερίας της και πριν ακριβώς από ογδόντα ένα χρόνια, σαν σήμερα, στα οχυρά της Μακεδονίας, στη βόρειο Ελλάδα, αντιστεκόταν ηρωικά στις πανίσχυρες ορδές του Τρίτου Ράιχ, αυτή ακριβώς η Ελλάδα, η ίδια Ελλάδα, εδώ, σήμερα, στην Εθνική της Αντιπροσωπεία, σας καλωσορίζει και στέκεται τίμια στο πλευρό σας μέχρι την τελική νίκη.

(Χειροκροτήματα)

Κύριε Πρόεδρε της Ουκρανίας, έχετε τον λόγο.

**ΒΟΛΟΝΤΙΜΙΡ ΖΕΛΕΝΣΚΙ (Πρόεδρος της Ουκρανίας):** Σας ευχαριστώ.

Εξοχότατη κυρία Πρόεδρε, εξοχότατε κύριε Πρόεδρε, αξιότιμα μέλη του ελληνικού Κοινοβουλίου, ελληνικέ λαέ, καλημέρα σας.

Για πάνω από έναν μήνα τώρα, κάθε πρωί, ξυπνάω και σκέφτομαι τη Μαριούπολη, λαμβάνοντας τις φρικτές πληροφορίες για το τι συμβαίνει σε αυτή τη μαρτυρική πόλη, όπως είπατε, την οποία καταστρέφουν τα ρωσικά στρατεύματα. Αυτό δεν έχει συμβεί στην ευρωπαϊκή ιστορία εδώ και πάνω από μισό αιώνα, από τον Β΄ Παγκόσμιο Πόλεμο. Ουδέποτε κατάφεραν να χτυπήσουν τις πόλεις, ισοπεδώνοντάς τες και ταυτοχρόνως αναγκάζοντας τον άμαχο πληθυσμό να φύγει από την πείνα και τις κακουχίες. Υπάρχουν ακόμα εκατό χιλιάδες άνθρωποι, οι οποίοι παραμένουν στα όρια της Μαριούπολης.

Όμως, δεν έχει μείνει κανένα κτήριο, το οποίο να μην έχει βληθεί. Η μεγάλη πλειοψηφία των κτηρίων έχουν ισοπεδωθεί. Οι Ρώσοι στρατιωτικοί καταστρέφουν τα πάντα. Έχουν βομβαρδίσει νοσοκομεία, μαιευτήρια, πολιτιστικά κέντρα, ακόμη και το δημοτικό θέατρο της πόλης το οποίο εβλήθη από πύραυλο.

Όλοι τα έχουμε δει αυτά στις φωτογραφίες και αυτό είναι το έργο των Ρώσων πιλότων, που προφανώς μπορούσαν να δουν επακριβώς τι έκαναν και παρ’ όλα αυτά δε δίσταζαν να χτυπήσουν.

Η Μαριούπολη έχει καταστραφεί. Αυτά τα έχει δει ο καθένας εξ υμών, πώς φαίνεται η πόλη μετά από την προσέγγιση του ρωσικού «πολιτισμού» σήμερα. Αυτή η ελληνική πόλη έζησε τη βία των ρωσικών στρατευμάτων. Η Μαριούπολη, όπως ξέρουμε και όπως είπατε, υπήρξε το λίκνο μιας πολύ μεγάλης ελληνικής κοινότητας, μιας από τις μεγαλύτερες ανά τον κόσμο επί αιώνες, που ζούσαν ειρηνικά πλάι στους άλλους κατοίκους χτίζοντας την πόλη τους, χτίζοντας το μέλλον τους.

Πραγματικά, είναι αδύνατον να βρούμε τις απαρχές αυτής της ελληνικής παρουσίας στις ακτές του Εύξεινου Πόντου. Η συνύπαρξη των κοινοτήτων μας, η ειρηνική συνύπαρξη, η υπερχιλιετής, είναι δεδομένη. Ακόμη και στο νόμισμά μας έχει απεικονιστεί αυτό.

Με την Ελλάδα έχει συνδεθεί η ανάπτυξη του Χριστιανισμού όχι μόνο στη χώρα μας, αλλά και συνολικά ανά τον κόσμο. Η Ουκρανία είναι μία από τις ορθόδοξες χώρες που εκχριστιανίστηκε από τους Έλληνες. Στην ουκρανική κουλτούρα και ιστορία πάρα πολύ εύκολα θα φανεί ότι θα απωλέσουμε ένα μεγάλο κομμάτι της ταυτότητάς μας χάνοντας αυτή τη διάσταση που έφερε η ελληνική κοινότητα, η ελληνική κουλτούρα, ο ελληνικός πολιτισμός.

Γι’ αυτό είμαστε στενά δεμένοι. «Ελευθερία ή θάνατος» έλεγαν οι δικοί σας επαναστάτες. Το ίδιο λέμε και εμείς σήμερα! Αντιμετωπίζουμε τη θέληση να καταστραφεί η Ουκρανία και σε αυτή αντιπαραθέτουμε το «Ελευθερία ή θάνατος».

Πέρα από τη Μαριούπολη απειλείται η Οδησσός, ένα άλλο μεγάλο κέντρο του Ελληνισμού. Ο Υπουργός Εξωτερικών της Ελλάδας, επισκέφθηκε προσφάτως την πόλη και άκουσε ο ίδιος τον φριχτό ήχο των πυροβόλων.

Γιατί είναι ήρεμη σήμερα η Οδησσός; Διότι τα δικά μας στρατεύματα κατάφεραν να εκδιώξουν μακρύτερα τους βαρβάρους, τα ρωσικά στρατεύματα, σε σχετικά ασφαλή απόσταση, μιλώντας για τις χερσαίες δυνάμεις. Τα στρατεύματα αυτά έφεραν τον θάνατο και την αγωνία σε περιοχές και εδάφη όπου η ελληνική κοινότητα, η εβραϊκή κοινότητα και οι άλλες κοινότητες ζούσαν ειρηνικά, όπως έλεγα προηγουμένως. Είναι δεκάδες χιλιάδες αυτοί οι οποίοι αναγκάστηκαν να μεταναστεύσουν εσωτερικά ή εξωτερικά. Ξέρουμε πάρα πολύ καλά ότι τα ρωσικά στρατεύματα χτύπησαν τους άμαχους πληθυσμούς βάσει σχεδίου. Και βεβαίως, αυτό δε συνέβη μόνο εκεί. Η οδύνη είναι μεγάλη και στην ελληνική κοινότητα και στην ουκρανική κοινότητα.

Σήμερα, οι Ρώσοι συμπεριφέρονται απελαύνοντας πληθυσμούς αμάχων προς τη Ρωσία. Θεωρούν ότι θα παραμείνουν ατιμώρητοι. Πρέπει να το σταματήσουμε, πρέπει να αισθανθούν υπόλογοι. Η λογοδοσία έχει τεράστια σημασία. Θα πρέπει να βρούμε αυτούς που απήλασαν στη Ρωσία και θα πρέπει να σώσουμε όσους μπορούμε να σώσουμε.

Κυρίες και κύριοι, η «Φιλική Εταιρεία» (μιλάει ελληνιστί ο Πρόεδρος Ζελένσκι) συγκροτήθηκε εδώ και είναι κάτι το οποίο έχει τεράστια σημασία. Θεωρώ ότι θα μπορούσε μια νέα «Φιλική Εταιρεία» στην Ελλάδα να δημιουργηθεί και να παλέψει για να σώσει και την Ουκρανία και τον Ελληνισμό στην Ουκρανία. Η Μαριούπολη και η Οδησσός χρειάζονται βοήθεια, άμεσα. Χρειάζονται άμεση υποστήριξη. Οι άνθρωποι είναι βαριά τραυματισμένοι, οι κοινότητες αυτές είναι αποδεκατισμένες.

Οι Ρώσοι επιτίθενται με τις χερσαίες δυνάμεις, τις θαλάσσιες και τις αεροπορικές αλλά είμαι βέβαιος ότι με την έμπρακτη αλληλεγγύη της Ελλάδας θα μπορέσουμε να νικήσουμε. Ο χρόνος είναι η πιο κρίσιμη διάσταση.

Μην ακούτε μόνο εμένα. Ακούστε δύο μαχητές που αυτή τη στιγμή, εν όπλοις αδελφοί, μάχονται μέσα στη Μαριούπολη. Είναι δύο Ελληνοουκρανοί. Ένας εξ αυτών δεν μπορεί να δείξει το πρόσωπό του και γι’ αυτό φοράει τη μάσκα. Ευελπιστώ ότι το καταλαβαίνετε. Δείτε το βίντεο.

**ΠΡΩΤΟΣ ΟΜΙΛΗΤΗΣ:** Καλημέρα σας.

Αξιότιμε Πρόεδρε, αξιότιμα μέλη της ελληνικής Βουλής, απευθύνομαι σε εσάς ως Έλληνας στην καταγωγή. Λέγομαι Μιχαήλ, ο παππούς μου πολέμησε στον Β΄ Παγκόσμιο Πόλεμο κατά των ναζιστών και τραυματίστηκε τρεις φορές. Εγώ γεννήθηκα στη Μαριούπολη και συμμετέχω στην άμυνα της πόλης από τους Ρώσους ναζιστές. Δεν θα μιλήσω για τις δυσκολίες που έχουμε στην άμυνα, συμμετέχοντας στην ουκρανική άμυνα μέσα από το τάγμα Αζόφ. Αυτό είναι το χρέος μου ως άντρας. Πρέπει να μιλήσουμε για τις καταστροφικές συνθήκες στις οποίες βρίσκεται η ειρηνική Μαριούπολη. Πολύ μεγάλο κομμάτι του πληθυσμού, όπως ξέρετε, είναι Έλληνες, είναι ελληνικής καταγωγής. Πάντοτε η Ελλάδα ήταν στο πλευρό μας για να ανθίσει η πόλη μας.

Σήμερα έχει καταστραφεί κατά 90% από τους καθημερινούς βομβαρδισμούς των Ρώσων. Από την 1η Μαρτίου η πόλη περικυκλώθηκε από τους Ρώσους βομβαρδιστές και μείναμε κάποια στιγμή χωρίς νερό, χωρίς ρεύμα και χωρίς τρόφιμα.

Συμπατριώτες, έχουμε μια πόλη όπου ζουν χιλιάδες και πεθαίνουν χιλιάδες. Παρακαλούμε, βοηθήστε μας!

**ΔΕΥΤΕΡΟΣ ΟΜΙΛΗΤΗΣ:** Καλημέρα, συμπατριώτες.

Λέγομαι Αναστάσιος. Είμαι κι εγώ Έλληνας ομογενής. Βρίσκομαι τώρα ανάμεσα σ’ αυτούς που προστατεύουν τη Μαριούπολη. Παρακαλώ να ακούσετε την έκκληση που σας απευθύνουμε.

Εκατοντάδες άνθρωποι πεθαίνουν τώρα, αυτή τη στιγμή που μιλάμε, κάτω από τα κατεστραμμένα κτήρια. Δεν υπάρχει κανένας για να τους βοηθήσει. Ο εχθρός δεν αφήνει τους ανθρώπους να φύγουν από την πόλη κι εμείς δεν έχουμε τη δυνατότητα να τους σώσουμε.

Τι μπορείτε να κάνετε; Μπορείτε να μιλήσετε. Μπορείτε να δώσετε ανθρωπιστική βοήθεια στη Μαριούπολη, γιατί είναι και δικοί σας άνθρωποι.

**ΒΟΛΟΝΤΙΜΙΡ ΖΕΛΕΝΣΚΙ (Πρόεδρος της Ουκρανίας):** Ευχαριστούμε εκ βάθους καρδίας την Ελλάδα για την ανθρωπιστική και τη στρατιωτική βοήθεια, όπως, επίσης, και για τη συμμετοχή της Ελλάδας στις κυρώσεις που αποφάσισε ο δημοκρατικός κόσμος. Δυστυχώς, όμως, όπως ακούσατε από αυτούς τους δύο μαχητές, τους δύο ήρωες, καταστρέφεται παρ’ όλα αυτά.

Σας παρακαλούμε, λοιπόν, να χρησιμοποιήσετε τη δική σας επιρροή, ως μέλη της Ευρωπαϊκής Ένωσης, για να οργανώσουμε καλύτερα την όποια διάσωση μπορεί να γίνει στη Μαριούπολη.

Οι Ρώσοι ξύπνησαν από το όνειρο ότι θα κατάφερναν να γονατίσουν την Ουκρανία. Η Ουκρανία έχει μείνει όρθια και αυτή τη στιγμή πρέπει να δουλέψουμε μαζί για να σώσουμε αυτό το οποίο δημιουργήσαν Έλληνες και Ουκρανοί μαζί. Δεν πρέπει να επιτρέψουμε να καταστρέψουν την κοινή μας πολιτιστική κληρονομιά.

Δεν πρέπει να αποδεχτούμε ότι η Μαριούπολη θα είναι οι «Θερμοπύλες» όπου πέθαναν κάποιοι ήρωες, αλλά θα πρέπει να βρούμε τον τρόπο να εκδιώξουμε τα ρωσικά στρατεύματα από τα ουκρανικά εδάφη, άπαξ και διά παντός, έτσι ώστε να μάθει κάθε βάρβαρος επιτιθέμενος ότι όποιος επιλέγει τον πόλεμο στο τέλος θα χάσει. Προσπαθούν να προσβάλουν την εδαφική μας κυριαρχία και ακεραιότητα και θα χάσουν, όπως πάντα χάνει ο επιτιθέμενος μακροπρόθεσμα.

Ας πούμε τα πράγματα ξεκάθαρα. Εξαρχής οι ενέργειες της Ρωσίας δεν στράφηκαν απλά και μόνον κατά της Ουκρανίας, αλλά και κατά της Ευρώπης. Οι Ρώσοι κάνουν ό,τι μπορούν έτσι ώστε να προσβάλουν όλη την Ευρώπη, κυρίως βέβαια, χρησιμοποιώντας τα ορυκτά καύσιμά τους, το φυσικό αέριο και το πετρέλαιο, προκαλώντας ελλείμματα στις αγορές ενέργειας και προκαλώντας με αυτόν τον τρόπο και τεράστια ελλείμματα στη βιομηχανία παγκοσμίως.

Αυτά, λοιπόν, είναι προκλήσεις οι οποίες πρέπει να αντιμετωπιστούν ευρωπαϊκά, αν όχι παγκόσμια. Οι ρωσικές τράπεζες δεν πρέπει να μπορούν να κερδίζουν χρήματα στο διεθνές χρηματοπιστωτικό σύστημα. Θα πρέπει να τους κλείσουμε την πόρτα -όχι μόνο σε μερικές από αυτές, γιατί αυτό δεν έχει νόημα. Όσο διαρκεί αυτός ο φρικτός πόλεμος, δεν πρέπει να επιτραπεί σε κανένα πλοίο συμφερόντων ρωσικού νηολογίου να προσεγγίσει ευρωπαϊκό λιμάνι. Τα λεφτά τα οποία κερδίζουν κατ’ αυτόν τον τρόπο τα χρησιμοποιούν για να φτιάξουν τους πυραύλους και τα βλήματα με τα οποία καταστρέφουν τις πόλεις μας. Καμμία αποδοχή στα ρωσικά δεξαμενόπλοια!

Η Ουκρανία χρειάζεται τις κυρώσεις κατά της Ρωσίας και χρειάζεται βέβαια και όπλα. Χρειαζόμαστε αντιαεροπορικά συστήματα, αντιαρματικά, τεθωρακισμένα και μια σειρά πραγμάτων που οι δυτικοί μας σύμμαχοι γνωρίζουν πάρα πολύ καλά. Μόνον έτσι θα μπορέσουμε να σώσουμε την Ουκρανία. Αν έχουμε αυτή τη στήριξη και την αλληλεγγύη θα τη σώσουμε.

Οι λαοί μας ήταν πάντοτε στενά συνδεδεμένοι. Είμαι πεπεισμένος ότι θα φέρουμε την ειρήνη στην Ουκρανία και θα κάνουμε τους υπεύθυνους να λογοδοτήσουν, όσους δηλαδή έκαναν εγκλήματα κατά Ουκρανών, κατά Ελλήνων και κατά αμάχων πληθυσμών. Θα ξαναχτίσουμε τη Μαριούπολη και τις άλλες κοινότητες, όπου οι Ουκρανοί και οι Έλληνες θα συνεχίσουν να ζουν από κοινού ειρηνικά και σεβόμενοι η μια κοινότητα την άλλη, όπως και στο παρελθόν, σαν ισότιμοι εταίροι μέσα στο κοινό μας ευρωπαϊκό σπίτι, την Ευρωπαϊκή Ένωση.

Το πιστεύω, το γνωρίζω. Θα κερδίσουμε! Μαζί, όμως.

Σας ευχαριστώ πάρα πολύ.

Δόξα στην Ουκρανία!

(Χειροκροτήματα από τις πτέρυγες της Νέας Δημοκρατίας, του ΣΥΡΙΖΑ και του Κινήματος Αλλαγής)

(Όρθιοι οι Βουλευτές της Νέας Δημοκρατίας και του Κινήματος Αλλαγής χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κι εμείς ευχαριστούμε τον Πρόεδρο της Ουκρανίας κ. Ζελένσκι για τη συγκινητική του παρέμβαση στη Βουλή των Ελλήνων και μέσω της Βουλής των Ελλήνων προς τον ελληνικό λαό.

Θέλουμε να τον διαβεβαιώσουμε ότι το ελληνικό Κοινοβούλιο θα κάνει το χρέος του, ώστε αυτή η βοήθεια που ούτως ή άλλως η Ελλάδα προσφέρει στη χώρα του να ενταθεί και να ενισχυθεί, γιατί βοηθώντας την Ουκρανία, βοηθάμε την ελευθερία.

Ζήτω η Ουκρανία! Ζήτω η ελευθερία!

(Χειροκροτήματα)

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Με τη συναίνεση του Σώματος και ώρα 12.27΄ λύεται η συνεδρίαση για αύριο, ημέρα Παρασκευή 8 Απριλίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**